En socialrådgiver og en politimand får dette års
Kriminalpræventive Pris for deres arbejde med en gruppe utilpassede unge i Aalborg.

Årets Kriminalpræventive Pris går til socialrådgiver Nuuradiin S. Hussein og politiassistent Hans Peter Olsen. Makkerparret får prisen for deres arbejde med en mindre gruppe utilpassede unge i alderen 14-16 år i Aalborg. - Vi har valgt at give dem prisen, fordi de laver en helt speciel indsats i forhold til gruppen af unge, som ikke kan nås via de almindelige indsatser. Det holder de unge fra at begå kriminalitet og skaber desuden tryghed for beboerne i området, siger souschef i Det Kriminelle Præventive Råd Marjun a Lad. Prisen er på 50.000 kroner og blev mandag overrakt af justitsminister Lene Espersen (K). Den ene af prismodtagerne Hans Peter Olsen kalder udmærkelsen "kolossalt opmuntrende". - Vi mødes med dem en gang om ugen og laver idræt eller ser og diskuterer film med voldeligt indhold, og nogle gange tager vi i sommerhus med dem. Samlet har vores indsats bevirket, at kun en enkelt af dem har været ude i noget kriminalitet, siden vi besluttede, at vi måtte gøre noget, siger han. Projektet fra Aalborg omfatter fast otte unge plus et varierende antal "gæster", oplyser Hans Peter Olsen. Det ålborgensiske makkerpar vinder foran fire andre nominerede projekter inden for det kriminalpræventive område.